གནས་ཆེན་སྤྱི་དང༌།ཁྱད་པར་རྡོ་རྗེ་གདན་དུ་ཕྱིན་པ་དེས་བློ་སྐྱེད་ཆེན་པོ་བྱུང༌།ནང་པ་ཚང་མས་རྡོ་རྗེ་གདན་ནི་ཆོས་དང༌།ཤེས་རིག་གང་གི་ཆ་ནས་ཆེས་ཤིན་ཏུ་རྩ་ཆེར་འཛིན་པ་ཡིན།གནས་མཆོག་འདི་མཇལ་འདོད་ཕྲན་ཆུང་ངུའི་དུས་ནས་ཡོད།དེ་ཡང༌།བཟང་པོའི་ཐུགས་བསྐྱེད་དུས་སུ་སྨིན་པས་འགྲོ་ཀུན་བྱང་ཆུབ་ཆེན་པོའི་རྒྱལ་སར་འགོད་པའི་ཐུགས་བསྐྱེད་ཅིང༌།བརྩོན་པ་ཆེན་པོས་རང་གཞན་གྱི་རྒྱུད་སྨིན་པར་བྱེད་པའི་གྲངས་མེད་གསུམ་གྱི་ཚོགས་གཉིས་ཀྱི་སྤྱོད་པར་རིམ་གྱིས་བསླབས་ནས་རང་ཉིད་མངོན་པར་རྫོགས་པར་སངས་རྒྱས་ཏེ།ཐུགས་རྗེ་ཆེན་པོའི་གཞན་དབང་དུ་གྱུར་པའི་མཁྱེན་པའི་སྟོབས་ཀྱིས་གདུལ་བྱའི་བློ་དང་འཚམས་པའི་ཐེག་པ་གསུམ་གྱི་ཆོས་ཀྱི་ཚུལ་ཀུན་ནས་གསལ་བར་སྟོན་ཏེ་འགྲོ་ཀུན་རང་གིས་རྙེད་པའི་གོ་འཕང་མཆོག་ལ་རིམ་གྱིས་འགོད་པར་མཛད་པའི་སྟོན་པ་མཆོག་དེའི་སྣང་བརྙན་གང་གི་མདུན་དྲུང་དུ་སྒོ་གསུམ་གུས་པས་བཏུད་ཏེ་གནས་པའི་སྐབས་དེར་སྟོན་པའི་ཡོན་ཏན་དང༌།གསུང་གི་བཀའ་དྲིན་ལྷག་པར་དྲན་པའི་དད་གུས་ཀྱིས་ལུས་ཀྱི་སྤུ་ལོང་གཡོ་བ་དང༌།སྟོན་པ་སངས་རྒྱས་ཀྱི་བྱིན་རླབས་ཀྱིས་ཚིམས་པའི་སྣང་བ་བྱུང༌།